BCCI के अधिकारी नाराज थे, टीम इंडिया के खिलाड़ियों ने सेलेक्शन मीटिंग से मना कर दिया था
BCCI Chief Selector Chetan Sharma Resigns News Update टीम इंडिया के चीफ सेलेक्टर चेतन शर्मा ने स्टिंग ऑपरेशन के बाद शुक्रवार को इस्तीफा दे दिया है।
टीम इंडिया के चीफ सेलेक्टर चेतन शर्मा ने स्टिंग ऑपरेशन के बाद शुक्रवार को इस्तीफा दे दिया। भास्कर के सूत्रों ने बताया- चेतन शर्मा पर इस्तीफे का भारी दवाब था। उनके बयान से बोर्ड के शीर्ष अधिकारी नाराज थे।
इतना ही नहीं, टीम इंडिया के खिलाड़ियों ने शर्मा के साथ सेलेक्शन मीटिंग करने से मना कर दिया था। ऐसी स्थिति में शर्मा ने BCCI सचिव जय शाह को अपना इस्तीफा भेज दिया, जिसे शाह ने स्वीकार भी कर लिया। शर्मा तीन महीने में दूसरी बार हटाए गए हैं। इससे पहले वे ऑस्ट्रेलिया में हुए टी-20 वर्ल्ड कप में करारी हार के बाद हटाए गए थे।
57 साल के पूर्व भारतीय क्रिकेटर चेतन शर्मा एक टीवी चैनल के स्टिंग में यह कहते नजर आए थे कि भारतीय क्रिकेट टीम के खिलाड़ी फिट रहने के लिए इंजेक्शन लेते हैं और 80% फिट होने पर भी 100% फिट हो जाते हैं।
शर्मा ने आगे कहा था- 'नकली फिटनेस के लिए इंजेक्शन लेने वाले इन सभी खिलाड़ियों के पास क्रिकेट के बाहर अपने डॉक्टर हैं, जो उन्हें शॉट्स मुहैया कराते हैं, ताकि उन्हें महत्वपूर्ण टूर्नामेंट से पहले पूरी तरह से फिट माना जा सके।'
चेतन शर्मा ने क्या कहा था? 
कप्तानी छोड़ने पर गांगुली ने कोहली से कहा था- 'एक बार सोच लो'
चेतन ने कोहली के कैप्टेंसी विवाद पर खुलासा करते हुए कहा- 'कोहली को लगा कि BCCI अध्यक्ष सौरव गांगुली की वजह से उन्हें कप्तानी गंवानी पड़ी, लेकिन ऐसा नहीं है सेलेक्शन कमेटी की वीडियो कॉन्फ्रेंस में 9 लोग थे, गांगुली ने कोहली से कहा था कि कप्तानी छोड़ने के बारे में एक बार सोच लो। मुझे लगता है कि कोहली ने इसे नहीं सुना।'
उसके बाद कोहली ने साउथ अफ्रीका के खिलाफ सीरीज से पहले प्रेस कॉन्फ्रेंस में बेवजह यह मुद्दा उठा दिया। कोहली ने कहा था- मुझे डेढ़ घंटे पहले बताया गया कि मुझे कप्तानी छोड़नी होगी। विराट, सौरव पर पलटवार करना चाहते थे।'
कोहली-रोहित में मनमुटाव नहीं
चेतन शर्मा ने यह भी कहा कि भारतीय टीम के मौजूदा कप्तान रोहित शर्मा और पूर्व कप्तान विराट कोहली के बीच कोई मनमुटाव है। चेतन ने कहा कि दोनों एक-दूसरे की रिस्पेक्ट करते हैं। इनके बीच कोई मनमुटाव नहीं है।
एक महीने पहले दोबारा बने थे चीफ सेलेक्टर 
चेतन शर्मा एक महीने पहले दूसरी बार भारतीय क्रिकेट टीम के चीफ सेलेक्टर बने थे। भारतीय क्रिकेट कंट्रोल बोर्ड (BCCI) की नई सीनियर सेलेक्शन कमेटी में शर्मा के अलावा शिवसुंदर दास, सलिल अंकोला, सुब्रतो बनर्जी और श्रीधरन शरत चार अन्य मेंबर्स हैं। वे नवंबर में टी-20 वर्ल्ड कप से टीम के बाहर होने के बाद चीफ सेलेक्टर पद से हटाए गए थे। पढ़ें पूरी खबर
